પણ છોકરાની નનામીને કાંધ આપવાના ટાણે જ રેવાશંકર ઉપર પગના ભાગે પક્ષાઘાતનો હુમલો આવ્યો. એ ઢગલો થઈને બેસી પડ્યા. બીજી તરફ એવી જ અથરી પત્ની પગ ઘસતી આક્રંદ કરતી હતી. છોકરાની નનામી જેવી ડેલી બહાર નીકળી કે ‘એ ભાઈ....’ કહીને રેવાશંકર જાડા ઘોઘરા અવાજે રડ્યા. ત્યાં પત્ની બેભાન થઈ ગઈ. ડાઘુઓ નીકળી ગયા. ડેલી બંધ કરનાર કોઈ નહોતું. ખુલ્લી ડેલીની ફ્રેમમાં એક કૂતરું આવીને ઊભું પછી ઠેકીને અંદર આવ્યું. ટેવ મુજબ રેવાશંકર ‘હાઈડ’ કહેવા ગયા, પણ અવાજ ના નીકળ્યો ગળામાંથી.